Benewens sy liefde vir stories, die radio en Afrikaans, was Evert ook ’n kranige motorfietsentoesias en het hieroor ook ’n radiorubriek behartig. “Die man het die lewe geleef,” het Amanda Olivier, ’n toenmalige kollega van Snyman, in ’n onderhoud op Pasella gesê: “Dit word in sy dramas weerspieël.”
Snyman is in 2006 met ’n skaars niersiekte gediagnoseer en moes gereeld dialise ondergaan. In ’n onderhoud met Beeld het hy gesê groot dele van Stoffel [die seekoei] se avonture is geskryf terwyl hy vasgekluister was aan die dialisemasjien.
Hy is nie net deur die ATKV vereer nie. In 1994 het hy die gesogte Artes-toekenning gekry as Beste Uitsaaier: Radiodienste wat in Engels en Afrikaans uitsaai.
Evert Snyman het in 1976 by die Transvaalse Raad vir die Uitvoerende Kunste (TRUK), as akteur begin werk. Hy was ’n gereelde akteur in verskillende radiodramas en reekse vir die destydse Afrikaanse Radiodiens en Springbokradio.
Snyman het van homself gesê dat hy vinnig kon kwaad word en onder die jong akteurs het hy die bynaam “Helsbesem” gehad, tog het verskeie van hierdie akteurs hulle lof uitgespreek vir die manier waarop hy hulle loopbane bevorder het.
Evert sal deur al sy aanhangers ook jare gemis word – hy was ‘n besondere mens in alle opsigte. Selfie, dis duidelik dat jy niks van die radiowese weet nie. Jou vraag laat ‘n wrang smaak. Ek stel voor dat jy iemand nader wat wel kan lees, dan kan hy/sy vir jou vertel wat in die berig hierbo staan… en dan sal jy wel weet wie Evert Snyman “nou regtig” onder andere was!
Alle simpatie en medelye met sy gesin, familie en vriende. Evert Snyman se afsterwe is egter ook vir almal wie die voorreg gehad het om hom deur middel van sy besonderse kuns te kon ervaar, ‘n enorme verlies. Ek is 60 jaar jonk en is bly om te kan sê dat ek sy stories kon geniet vir so baie jare al. Dis werklik jammer dat hy nie meer met ons is nie, maar iemand soos Evert se talent is absoluut tydloos en danksy tegnologie het dit bewaar gebly vir almal.
Ai, dit is baie hartseer. Ek is amper 26 en as ek soms oom Evert se stories op die radio gehoor het, het dit my teruggeneem na my kinderjare waar ek getrou na sy stories geluister het. Niemand sal die karakters so kan lewe gee soos wat hy gedoen het nie!